Suvestinė redakcija nuo 2025-04-05

Nutarimas paskelbtas: Žin. 2009, Nr. 42-1652, i. k. 109505ANUTA00000038

Nauja redakcija nuo 2014-01-01:

Nr. 03-125, 2013-07-19, Žin. 2013, Nr. 82-4147 (2013-07-27), i. k. 113505ANUTA0003-125

LIETUVOS BANKO VALDYBA

NUTARIMAS

DĖL KREDITO UNIJŲ PASKOLŲ VERTINIMO TAISYKLIŲ PATVIRTINIMO

2009 m. kovo 26 d. Nr. 38

Vilnius

Vadovaudamasi Lietuvos Respublikos Lietuvos banko įstatymo (Žin., 1994, Nr. 99-1957; 2001, Nr. 28-890; 2004, Nr. 54-1830; 2009, Nr. 153-6895; 2011, Nr. 145-6812) 42 straipsnio 3 dalies 1 punktu, Lietuvos banko valdyba n u t a r i a:

Patvirtinti pridedamas:

1. Kredito unijų paskolų vertinimo taisykles;

2. Paskolų vertės pokyčių ataskaitos 7011 formą.

VALDYBOS PIRMININKAS	REINOLDIJUS ŠARKINAS

PATVIRTINTA

Lietuvos banko valdybos

2009 m. kovo 26 d. nutarimu Nr. 38

(Lietuvos banko valdybos

2013 m. liepos 19 d. nutarimo Nr. 03-125

redakcija)

KREDITO UNIJŲ PASKOLŲ VERTINIMO taisyklės

I. BENDROSIOS NUOSTATOS

1. Kredito unijų paskolų vertinimo taisyklėse (toliau – Taisyklės) nustatyta, kokių minimalių reikalavimų turi laikytis Lietuvos banko licenciją turinčios kredito unijos, vertindamos paskolas ir apskaičiuodamos joms specialiuosius atidėjinius. Kredito unijos paskolas vertina vadovaudamosi Lietuvos Respublikos teisės aktais, Taisyklėmis, kredito unijos valdybos patvirtintomis paskolų vertinimo taisyklėmis ir verslo apskaitos standartais.

2. Vartojamos sąvokos:

2.1. apskaitinė vertė (amortizuota savikaina) – suma, kuria paskola įvertinta pradinio pripažinimo metu (savikaina), atėmus pagrindinės sumos grąžinimo mokėjimus, pripažinus sukauptą savikainos ir išpirkimo sumos skirtumo amortizaciją ir įvertinus paskolos vertės sumažėjimą (specialiuosius atidėjinius). Amortizacija – paskolos savikainos ir jos išpirkimo sumos skirtumo paskirstymas per visą paskolos sutarties galiojimo laikotarpį, tikslinant pajamas;

2.2. nebalansiniai įsipareigojimai – kredito unijos suteiktos garantijos, laidavimai ir kiti nebalansiniai įsipareigojimai, susiję su kredito rizika;

2.3. nuostolio įvykis – įvykis, įrodantis, kad paskolos vertė nuo jos pirminio pripažinimo galėjo sumažėti arba sumažėjo;

2.4. paskolos – kredito unijos suteiktos paskolos ir gautinos sumos, investicijos, laikomos iki termino pabaigos, ir kitas finansinis turtas, susijęs su kredito rizika (taip pat ir kreditai, sąskaitos kreditai, skolos vertybiniai popieriai, indėliai, lėšos kitų kredito įstaigų sąskaitose, atvirkštiniai atpirkimo sandoriai, išsimokėtinai (skolon, su atidėtu apmokėjimu) parduotas turtas, išankstiniai mokėjimai ir pan.);

2.5. rizikos grupė – viena iš penkių rizikos grupių, prie kurių priskiriamos paskolos, turinčios panašų kredito rizikos laipsnį;

2.6. skolininkas – fizinis ar juridinis asmuo, kuriam kredito unija turi piniginių reikalavimų, parodytų kredito unijos balansiniuose ir (arba) nebalansiniuose straipsniuose, ir (arba) kuriam kredito unija turi piniginių įsipareigojimų, parodytų kredito unijos nebalansiniuose straipsniuose;

2.7. su skolininku susiję asmenys – ši sąvoka apibrėžta Kredito unijų didžiausios paskolos sumos vienam skolininkui ir didelių paskolų apskaičiavimo taisyklėse, patvirtintose Lietuvos banko valdybos 2008 m. gruodžio 16 d. nutarimu Nr. 202 (Žin., 2008, Nr. 147-5937);

2.8. užtikrinimo priemonė – įkeitimas (hipoteka), laidavimas, garantija arba kiti prievolių įvykdymo užtikrinimo būdai;

2.9. užtikrinimo priemonės objektas – nekilnojamojo daikto hipotekos, kilnojamojo daikto arba turtinių teisių įkeitimo objektas;

2.10. vertės sumažėjimas – suma, kuria paskolos apskaitinė vertė yra mažesnė už paskolos sutartyje numatytų būsimų mokėjimų dabartinę vertę.

II. PAGRINDINIAI PASKOLŲ VERTINIMO PRINCIPAI

3. Kol paskola pripažįstama kredito unijos balanse, kredito unija ne rečiau kaip kartą per mėnesį turi vertinti, ar nebuvo nuostolio įvykių, numatytų Taisyklių III skyriuje, ir ar paskolos vertė nesumažėjo. Jei yra bent vienas įrodymas, kad buvo nuostolio įvykis ir kad paskolos vertė nuo jos pirminio pripažinimo galėjo sumažėti arba sumažėjo, kredito unija paskolos vertės sumažėjimą privalo įvertinti nedelsdama. Vertindama paskolas kredito unija ne rečiau kaip kartą per mėnesį užpildo Paskolų vertinimo ataskaitą (priedas).

4. Atsižvelgus į konkretaus nuostolio įvykio charakteristiką, paskolos priskiriamos atitinkamai rizikos grupei, kaip tai numatyta Taisyklių IV skyriuje, o paskolos vertės sumažėjimas apskaičiuojamas pagal priskirtą paskolos rizikos grupę ir turimas užtikrinimo priemones, kaip tai numatyta Taisyklių VI skyriuje.

5. Paskolos vertės sumažėjimas įtraukiamas į kredito unijos specialiųjų atidėjinių sąskaitą.

6. Jeigu vėlesniu ataskaitiniu laikotarpiu paskolos vertės sumažėjimo nuostolis mažėja ir tai įrodoma (pavyzdžiui, pagerėjo skolininko pajėgumas vykdyti finansinius įsipareigojimus), anksčiau pripažintas vertės sumažėjimas atitinkamai sumažinamas arba panaikinamas koreguojant specialiųjų atidėjinių sąskaitą.

III. NUOSTOLIO ĮVYKIAI

7. Paskolos vertė sumažėja ir turima nuostolių tik po paskolos pirminio pripažinimo įvykusio vieno ar kelių paskolos nuostolio įvykių, nurodytų 8 punkte, kai šis nuostolio įvykis (-iai) turi įtakos paskolos būsimiesiems pinigų srautams.

8. Tarp įrodymų, kad paskolos vertė gali būti sumažėjusi, yra stebėjimais arba patikimais istoriniais duomenimis pagrįsta informacija apie šiuos nuostolio įvykius:

8.1. esminis paskolos sutarties sąlygų pažeidimas: periodinių paskolos įmokų (paskolos dalies arba palūkanų) nemokėjimas;

8.2. skolininko finansinės būklės pablogėjimas;

8.3. dėl ekonominių arba teisinių priežasčių, susijusių su skolininko finansine būkle, skolininkui suteikiama nuolaida, kurios kredito unija paprastai nebūtų suteikusi:

8.3.1. skolininko paskola pertvarkoma pratęsiant paskolos (dalies) grąžinimo ir (arba) palūkanų mokėjimo terminus;

8.3.2. išduodama nauja paskola vienai ar kelioms anksčiau išduotoms paskoloms ir (arba) palūkanoms padengti;

8.3.3. kapitalizuojamos palūkanos ir šia suma didinama esama paskola;

8.3.4. pritaikomas lengvatinis paskolos (dalies) ir (arba) palūkanų tvarkymo laikotarpis, reikšmingą paskolos (dalies) grąžinimo dalį nukeliant į termino pabaigą;

8.3.5. skolininkui suteikiama kitokia nuolaida;

8.4. pradėtas skolininko bankroto procesas;

8.5. pradėtas skolininko restruktūrizavimo procesas;

8.6. paaiškėja dokumentų klastojimo, kitos neteisėtos veiklos faktai ar pan.;

8.7. skolininkui suteiktos lėšos naudojamos ne pagal paskolos sutartyje numatytą paskirtį;

8.8. pažeidžiamos investicinio projekto vykdymo sąlygos;

8.9. su skolininku susiję asmenys nevykdo finansinių įsipareigojimų ir tai turi įtakos skolininko finansinių įsipareigojimų vykdymui;

8.10. užtikrinimo priemonės objekto vertė tampa mažesnė už paskolos apskaitinę vertę, jei vertinama paskola, kurios grąžinimo sąlygos tiesiogiai priklauso nuo užtikrinimo priemonės objekto vertės;

8.11. paskola arba kitas turtas pripažįstamas atitinkamame balansinės ataskaitos turto straipsnyje įvykdžius garantinį ar laidavimo įsipareigojimą trečiajam asmeniui (išskyrus atvejus, jei šis įvykdymas buvo iš anksto numatytas kredito unijos sandoryje su skolininku);

8.12. kiti kredito unijos paskolų vertinimo taisyklėse numatyti nuostolio įvykiai.

IV. PASKOLŲ SKIRSTYMAS Į rizikos grupes

9. Paskolos, įvertinus Taisyklių III skyriuje numatytus nuostolio įvykius, skirstomos į penkias grupes:

9.1. standartinė (I) rizikos grupė: paskolos, kai nenustatyta nuostolio įvykių ir dėl paskolos grąžinimo nekyla abejonių;

9.2. galimos rizikos (II) grupė: paskolos, dėl kurių pagal nustatytus nuostolio įvykius grąžinimo iškilo abejonių, ir grąžinant užtikrinimo priemonėmis neapdraustos paskolos dalį bus turima tam tikrų (riboto dydžio) nuostolių;

9.3. padidintos rizikos (III) grupė: paskolos, dėl kurių pagal nustatytus nuostolio įvykius grąžinimo iškilo abejonių, ir grąžinant užtikrinimo priemonėmis neapdraustos paskolos dalį bus turima tam tikrų (vidutinio dydžio) nuostolių;

9.4. didelės rizikos (IV) grupė: paskolos, dėl kurių pagal nustatytus nuostolio įvykius grąžinimo iškilo abejonių, ir grąžinant užtikrinimo priemonėmis neapdraustos paskolos dalį bus turima tam tikrų (reikšmingų) nuostolių;

9.5. labai didelės rizikos (V) grupė: paskolos, kurias grąžinti pagal nustatytus nuostolio įvykius galima tik iš turimų užtikrinimo priemonių.

10. Užfiksavus bent vieną Taisyklių III skyriuje numatytą nuostolio įvykį, paskolos į atitinkamas rizikos grupes skirstomos pagal konkrečią nuostolio įvykio charakteristiką:

10.1. Esminis paskolos sutarties sąlygų pažeidimas – nemokamos periodinės paskolos įmokos (paskolos dalis arba palūkanos):

10.1.1. mokėjimo terminai praleisti nuo 31 iki 60 kalendorinių dienų imtinai – ne mažesnė kaip II rizikos grupė;

10.1.2. mokėjimo terminai praleisti nuo 61 iki 90 kalendorinių dienų imtinai – ne mažesnė kaip III rizikos grupė;

10.1.3. mokėjimo terminai praleisti nuo 91 iki 120 kalendorinių dienų imtinai – ne mažesnė kaip IV rizikos grupė;

10.1.4. mokėjimo terminai praleisti daugiau kaip 120 kalendorinių dienų – V rizikos grupė.

10.2. Skolininko finansinės būklės pablogėjimas – įvertinus nuostolio įvykio reikšmingumą, nustatomas taip, kaip tai nurodyta kredito unijos paskolų vertinimo taisyklėse, tačiau, jei skolininko finansinė būklė priskiriama prie didžiausios rizikos grupės, paskola priskiriama prie V rizikos grupės. Skolininko finansinė būklė vertinama vadovaujantis kredito unijos valdybos patvirtintomis skolininko finansinės būklės vertinimo taisyklėmis.

10.3. Dėl ekonominių arba teisinių priežasčių, susijusių su skolininko finansine būkle, skolininko paskola pertvarkoma pratęsiant paskolos (dalies) grąžinimo ir (arba) palūkanų mokėjimo terminus, suteikta nauja paskola padengiant vieną ar kelias anksčiau suteiktas paskolas ir (arba) palūkanas, kapitalizuojant palūkanas ir šia suma didinant esamą paskolą, pritaikant lengvatinį paskolos (dalies) ir (arba) palūkanų tvarkymo laikotarpį, reikšmingą paskolos (dalies) grąžinimo dalį nukeliant į termino pabaigą arba skolininkui suteikiant kitokią nuolaidą, kurios kredito unija paprastai nebūtų suteikusi:

10.3.1. pertvarkant pirmą kartą – ne mažesnė kaip III rizikos grupė;

10.3.2. pertvarkant antrą arba trečią kartą – ne mažesnė kaip IV rizikos grupė;

10.3.3. pertvarkant daugiau kaip tris kartus – V rizikos grupė.

10.4. Pradėtas skolininko bankroto procesas – V rizikos grupė.

10.5. Pradėtas skolininko restruktūrizavimo procesas – ne mažesnė kaip IV rizikos grupė.

10.6. Paaiškėja dokumentų klastojimo, kitos neteisėtos veiklos faktai ar pan. – V rizikos grupė.

10.7. Skolininkui suteiktos lėšos naudojamos ne pagal paskolos sutartyje numatytą paskirtį – įvertinus nuostolio įvykio reikšmingumą, nustatoma taip, kaip tai nurodyta kredito unijos paskolų vertinimo taisyklėse, tačiau paskola priskiriama ne mažesnei kaip II rizikos grupei.

10.8. Pažeidžiamos investicinio projekto vykdymo sąlygos – įvertinus nuostolio įvykio reikšmingumą, nustatoma taip, kaip tai nurodyta kredito unijos paskolų vertinimo taisyklėse, tačiau paskola priskiriama prie ne mažesnės kaip II rizikos grupė.

10.9. Su skolininku susiję asmenys nevykdo įsipareigojimų ir tai turi įtakos skolininko finansinių įsipareigojimų vykdymui – įvertinus nuostolio įvykio reikšmingumą, nustatoma taip, kaip tai yra nurodyta kredito unijos paskolų vertinimo taisyklėse, tačiau paskola priskiriama prie ne mažesnės kaip II rizikos grupė.

10.10. Užtikrinimo priemonės objekto vertė tampa mažesnė už paskolos apskaitinę vertę, jei vertinamos paskolos, kurių grąžinimo sąlygos tiesiogiai priklauso nuo užtikrinimo priemonės objekto vertės, – V rizikos grupė.

10.11. Paskola arba kitas turtas pripažįstamas atitinkamame balansinės ataskaitos turto straipsnyje įvykdžius garantinį ar laidavimo įsipareigojimą trečiajam asmeniui (išskyrus atvejus, jei šis įvykdymas buvo iš anksto numatytas kredito unijos sandoryje su skolininku) – V rizikos grupė.

11. Užfiksavus daugiau nei vieną nuostolio įvykį, paskola priskiriama prie didžiausios rizikos grupės (pavyzdžiui, jei pagal vieną nuostolio įvykį paskola turėtų būti priskiriama prie II rizikos grupės, o pagal kitą – prie IV, galutinė paskolos rizikos grupė bus IV).

12. Visų vieno skolininko paskolų rizikos grupė turi būti vienoda. Paskolų rizikos grupė nustatoma taip: pirmiausia nustatoma kiekvienos paskolos rizikos grupė, tada nustatoma didžiausią riziką atitinkanti grupė ir prie jos priskiriamos visos to paties skolininko paskolos.

13. Paskola, kai yra užfiksuotas 10.3 punkte nurodytas nuostolio įvykis, į mažesnės (per vieną pakopą) rizikos grupę gali būti perkelta tik tada, kai tris pertvarkytos paskolos sutartyje nustatytus mokėjimo laikotarpius atsiskaitoma laiku, o atlikti mokėjimai yra pakankamai reikšmingi, kad leistų pagrįstai tikėtis, jog skolininko mokumas gerokai pagerėjo.

V. NEBALANSINIŲ ĮSIPAREIGOJIMŲ GRUPAVIMAS

14. Kredito unijos suteikti nebalansiniai įsipareigojimai vertinami atsižvelgus į sandorio įvykdymo tikimybę, vadovaujantis 19-uoju verslo apskaitos standartu „Atidėjiniai, neapibrėžtieji įsipareigojimai ir turtas bei pobalansiniai įvykiai“, patvirtintu viešosios įstaigos Lietuvos Respublikos apskaitos instituto standartų tarybos 2003 m. gruodžio 18 d. nutarimu Nr. 1 (Žin., 2004, Nr. 20-616).

15. Nebalansiniai įsipareigojimai, suteikiami asmenims, jau turintiems paskolų toje pačioje kredito unijoje, priskiriami prie tos pačios rizikos grupės kaip ir suteiktos paskolos.

16. Nebalansiniai įsipareigojimai, suteikiami asmenims, neturintiems paskolų kredito unijoje, prie rizikos grupių priskiriami atsižvelgus į apskaičiuotą finansinės skolininko būklės balą, kaip tai numatyta kredito unijos paskolų vertinimo taisyklėse.

VI. PASKOLOS VERTĖS SUMAŽĖJIMO APSKAIČIAVIMAS

17. Nuostolis, kurį tikimasi turėti dėl užtikrinimo priemonėmis neapdraustos paskolos dalies, apskaičiuojamas atsižvelgus į paskolos rizikos grupę. Šis nuostolis laikomas paskolos vertės sumažėjimu.

18. Paskolos vertės sumažėjimas apskaičiuojamas atsižvelgus į turimas užtikrinimo priemones ir paskolos rizikos grupę remiantis šia formule:

Vertės sumažėjimas = Neapdraustoji paskolos dalis x Nuostolingumo koeficientas, kur:

Neapdraustoji paskolos dalis – užtikrinimo priemonėmis neapdrausta paskolos dalis, gaunama iš paskolos apskaitinės vertės prieš specialiuosius atidėjinius atimant diskontuotus pardavus užtikrinimo priemones numatomus gauti pinigų srautus, kaip tai numatyta 19 ir 20 punktuose.

Nuostolingumo koeficientas – rodiklis, taikomas atitinkamai paskolos rizikos grupei, kaip tai numatyta 28 punkte.

19. Nustatant užtikrinimo priemonėmis neapdraustą paskolos dalį, pinigų srautai, gauti realizavus užtikrinimo priemones, vertinami atsižvelgus į teisines procedūras, jų trukmę, galimus kitus sunkumus ir išlaidas realizuojant užtikrinimo priemonės objektą, užtikrinimo priemonės objekto likvidumą, užtikrinimo priemonės objekto nusidėvėjimo terminą, palyginti su paskolos terminu, pirmumo teisę realizuojant užtikrinimo priemonės objektą, garanto arba laiduotojo finansinę būklę, užtikrinimo priemonės objekto draudimą ir kitus veiksnius, galinčius turėti įtakos realizuojant užtikrinimo priemonės objektą.

20. Skaičiuojant neapdraustąją paskolos dalį, pinigų srautams, gautiems realizavus užtikrinimo priemones, taikomi šie maksimalūs turto vertės korekcijos koeficientai pagal atskiras turto rūšis:

20.1. gyvenamosios paskirties nekilnojamajam turtui – 80 proc.;

20.2. administracinės ir prekybos paskirties patalpoms, statiniams – 70 proc.;

20.3. visų kitų paskirčių negyvenamiesiems pastatams arba patalpoms (pvz.: gamybos ir pramonės, garažų, sandėliavimo, fermų, mokslo, gydymo ar kitokios paskirties) – 60 proc.;

20.4. žemės ūkio paskirties žemei, skirtai Lietuvos Respublikos ūkininko ūkio įstatyme (Žin., 1999, Nr. 43-1358; 2002, Nr. 123-5537) numatytai ūkininko veiklai plėtoti, – 80 proc.;

20.5. žemės ūkio paskirties žemei, kai žemės neplanuojama naudoti Lietuvos Respublikos ūkininko ūkio įstatyme numatytai ūkininko veiklai plėtoti, įskatinat atvejus, kai vertinant žemės sklypą yra atsižvelgta į vertės pokyčius, kuriuos gali lemti žemės sklypo naudojimo paskirties keitimo (kai šis keitimas jau yra inicijuotas ir tikėtina, kad bus sėkmingai įgyvendintas) aplinkybės, – 40 proc.;

20.6. kitos paskirties žemės sklypui – 50 proc.;

20.7. lengviesiems automobiliams – 70 proc.;

20.8. komerciniam transportui ir žemės ūkio technikai (sunkvežimiams, autobusams, traktoriams ir pan.) – 60 proc.;

20.9. kitam kilnojamajam turtui (įrangai, mašinoms, įrengimams ir pan.) – 40 proc.;

20.10. gautinoms sumoms, kai banko garantija, akredityvu ar draudimo įmonės kredito draudimu užtikrinama, kad jos bus gautos, – 90 proc.;

20.11. gautinoms sumoms iš Lietuvos valstybės institucijų – 70 proc.;

20.12. kitoms gautinoms sumoms, prekių atsargoms – 25 proc.;

20.13. centrinės valdžios, vietos valdžios, valstybės garantuojamų garantijų institucijų bei daugiašalių plėtros bankų, nurodytų Kredito unijų kapitalo pakankamumo skaičiavimo taisyklių, patvirtintų Lietuvos banko valdybos 2017 m. liepos 13 d. nutarimu Nr. 03-115 „Dėl Kredito unijų kapitalo pakankamumo skaičiavimo taisyklių ir kredito unijų priežiūrai skirtų ataskaitų formų patvirtinimo“, 31.2 papunktyje, garantijoms, laidavimams – 100 proc.;

Punkto pakeitimai:

Nr. 03-22, 2021-02-11, paskelbta TAR 2021-02-11, i. k. 2021-02698

20.14. kredito įstaigų garantijoms, laidavimams, draudimo įmonių kredito draudimui kredito unijos naudai – 90 proc.;

20.15. Lietuvos Respublikos Vyriausybės ir Lietuvos banko išleistiems vertybiniams popieriams, kitų Europos Sąjungos valstybių narių ir kitų Europos ekonominės erdvės valstybių, kurioms tarptautinės reitingų agentūros Standard & Poor’s arba Fitch Ratings yra suteikusios ne mažesnį kaip BBB+, Moody’s Investors Service – ne mažesnį kaip Baa1 ilgalaikį skolinimosi reitingą, vyriausybių ir centrinių bankų išleistiems vertybiniams popieriams – 100 proc. Jeigu skirtingos reitingų agentūros suteikė nevienodus reitingus, vertinant pasirenkamas mažesnis reitingas.

20.16. vertybiniams popieriams, įtrauktiems į Baltijos reguliuojamos rinkos Oficialųjį ir Papildomąjį vertybinių popierių prekybos sąrašus, ir vertybiniams popieriams, įtrauktiems į Skolos vertybinių popierių sąrašą (išskyrus nurodytus 20.15 punkte), – 40 proc.;

20.17. kitiems vertybiniams popieriams – 10 proc.;

20.18. indėliams arba grynųjų pinigų atitikmens priemonėms skolinančioje kredito unijoje – 100 proc.

21. Gavusi Lietuvos banko pritarimą, kredito unija gali taikyti kitus turto vertės korekcijos koeficientus, jei remdamasi patikimais istoriniais duomenimis pagrindžia, kad 20 punkte nustatyti koeficientai yra per maži.

22. Užtikrinimo priemonės objektui, kuris įvertintas seniau nei prieš vienus metus, taikomas 10 procentinių punktų mažesnis turto vertės korekcijos koeficientas.

23. Paskesniu (antriniu) įkeitimu įkeistam užtikrinimo priemonės objektui (jei pirmesniu įkeitimu įkeista ne tos pačios kredito unijos naudai) taikomas 20 procentinių punktų mažesnis turto vertės korekcijos koeficientas tai piniginių srautų daliai (apskaičiuotai pritaikius 20 punkte nustatytus koeficientus), kuri viršija įsipareigojimų sumą pagal pirmesnį įkeitimą.

24. Neapdraustiems 20.1–20.3 punktuose nurodytiems užtikrinimo priemonės objektams taikomas 10 procentinių punktų mažesnis turto vertės korekcijos koeficientas, o 20.7–20.9 punktuose nurodytiems neapdraustiems užtikrinimo priemonių objektams – 0 proc. turto vertės korekcijos koeficientas.

25. Skaičiuojant paskolos, kurios grąžinimas užtikrintas laidavimu (garantija), neapdraustąją dalį, pinigų srautai, gauti dėl laidavimo (garantijos), apskaičiuojami atsižvelgus į laiduotojo (garanto) finansinę būklę, tačiau nepažeidžiant šių apribojimų:

25.1. jei laiduotojo (garanto) finansinė būklė priskirta mažiausios rizikos grupei, pinigų srautams, gautiems dėl laidavimo (garantijos), taikomas ne didesnis kaip 30 proc. turto vertės korekcijos koeficientas;

25.2. jei laiduotojo (garanto) finansinė būklė priskirta ne mažiausios rizikos grupei, tačiau ne didesnei kaip pagal kredito unijos paskolų vertinimo taisykles paskolai suteikti priimtinai rizikos grupei, taikomas ne didesnis kaip 10 proc. turto vertės korekcijos koeficientas;

25.3. jei laiduotojas (garantas) yra su skolininku bendrą ūkį tvarkantis asmuo, pinigų srautams, gautiems dėl laidavimo (garantijos), taikomas 0 proc. turto vertės korekcijos koeficientas.

26. Užtikrinimo priemonių objektai arba laiduotojų (garantų) finansinės būklė vertinama vadovaujantis Lietuvos banko teisės aktuose nustatytais reikalavimais. Jei jų nesilaikoma, būsimiems pinigų srautams, gautiems dėl užtikrinimo priemonių, taikomas 0 proc. turto vertės korekcijos koeficientas.

27. Vertinant paskolas, ilgiau nei vienus metus priskirtas V rizikos grupei, pinigų srautų, gautų pardavus užtikrinimo priemones, naudojimas skaičiuojant neapdraustos paskolos dalį turi būti kasmet pagrindžiamas ir patvirtinamas kredito unijos valdybos. Jei nėra argumentuoto unijos valdybos patvirtinimo (apimančio turto vertinimo ataskaitos arba kitos aktualios informacijos vertinimą), šių paskolų užtikrinimo priemonėms taikomas 0 proc. turto vertės korekcijos koeficientas.

28. Kiekvienai rizikos grupei taikomi šie nuostolingumo koeficientai:

28.1. II rizikos grupei – ne mažiau kaip 5 proc. neapdraustosios paskolos dalies;

28.2. III rizikos grupei – ne mažiau kaip 25 proc. neapdraustosios paskolos dalies;

28.3. IV rizikos grupei – ne mažiau kaip 50 proc. neapdraustosios paskolos dalies;

28.4. V rizikos grupei – 100 proc. neapdraustosios paskolos dalies.

VII. KREDITO UNIJOS TAISYKLIŲ REIKALAVIMAI

29. Kredito unijos valdybos patvirtintose paskolų vertinimo taisyklėse išsamiai aprašoma:

29.1. nuostolio įvykio pripažinimas:

29.1.1. nuostolio įvykių sąrašas ir, jei reikia, papildomos sąlygos, kai laikoma, kad įvyko nuostolio įvykis (-iai);

29.1.2. nuostolio įvykio nustatymo tvarka;

29.2. paskolų skirstymo į rizikos grupes metodika;

29.3. paskolų vertės sumažėjimo vertinimas:

29.3.1. būsimųjų pinigų srautų, gautų pardavus užtikrinimo priemones, nustatymo metodika, įskaitant atskirų turto rūšių turto vertės korekcijos koeficientus ir pinigų srautų dėl laidavimo (garantijos) priklausomybę nuo laiduotojo (garanto) finansinės būklės balo;

29.3.2. paskolų vertės sumažėjimo panaikinimo arba mažinimo metodika (sąlygos, kai padidinama paskolos vertė (sumažinami sudaryti specialieji atidėjiniai).

30. Kredito unijos paskolų vertinimo taisyklėse arba kitose kredito unijos vidaus taisyklėse išsamiai aprašoma:

30.1. paskolų vertinimo organizavimas ir vidaus kontrolė, t. y. kredito unijos organų ir struktūrinių padalinių pareigos ir atsakomybė, susijusios su Taisyklių, kredito unijos taisyklių reikalavimų įgyvendinimu;

30.2. paskolų užtikrinimo priemonės objekto vertinimo reikalavimai.

31. Dėl kiekvienos paskolos, kai užfiksuotas nuostolio įvykis, kredito unija privalo turėti:

31.1. paskolos nuostolio įvykio pagrindimą;

31.2. nustatytos rizikos grupės pagrindimą;

31.3. neapdraustosios paskolos dalies apskaičiavimą;

31.4. vertės sumažėjimo skaičiavimą.

32. Kredito unijos paskolų vertinimo taisyklės gali būti keičiamos ne dažniau kaip kartą per finansinius metus (finansinių metų pradžioje) arba vykdant Lietuvos banko pateiktus nurodymus šalinti teisės aktų pažeidimus ir (arba) veiklos trūkumus. Jeigu dėl objektyvių sąlygų kredito unijos paskolų vertinimo taisyklės keičiamos kitais atvejais, būtinas Lietuvos banko pritarimas. Norėdama gauti pritarimą, kredito unija pateikia Lietuvos bankui prašymą, kuriame nurodo, kokie pakeitimai bus daromi, dėl kokių priežasčių keičiamos kredito unijos paskolų vertinimo taisyklės, kokią įtaką pakeitimai turės kredito unijos finansinei būklei ir veiklos rezultatams bei jų palyginamumui.

VIII. BAIGIAMOSIOS NUOSTATOS

33. Kredito unijos paskolų vertės pokyčių rezultatus nustatytos formos ataskaitoje (7011 forma) kas ketvirtį privalo pateikti Lietuvos bankui.

Punkto pakeitimai:

Nr. 03-57, 2025-04-03, paskelbta TAR 2025-04-04, i. k. 2025-05972

_________________

Kredito unijų paskolų vertinimo taisyklių

priedas

PASKOLŲ VERTINIMO ATASKAITA

Eurais

Eil. Nr.	Skolininkas	Asmens / įmonės kodas	Sutarties sudarymo data	Paskolos grąžinimo data	Suteiktos paskolos suma	Paskolos liku-tis	Sukauptos palūkanos	Pradelstų dienų skaičius	Pradelsta suma	Skolininko finansinė būklė	Pertvarkymų skaičius	Galutinė irzikos grupė	Užtikrinimo priemonės (objekto)	Nebalansinių įsipareigojimų suma	Specialieji atidėjiniai

Pavadinimas	Vertė

1	2	3	4	5	6	7	8	9	10	11	12	13	14	15	16

_________________

Priedo pakeitimai:

Nr. 03-220, 2014-10-30, paskelbta TAR 2014-11-04, i. k. 2014-15672

7011 forma patvirtinta

Lietuvos banko valdybos 2009 m. kovo 26 d. nutarimu Nr. 38

(Lietuvos banko valdybos 2013 m. liepos 19 d.

nutarimo Nr. 03-125 redakcija)

_________________________________________________________

(kredito unijos pavadinimas)

________________________________________________________________________

(kodas, kredito unijos adresas, tel., faks.)

Pateikimo terminas iki mėnesio 20 d.

Periodiškumas kas ketvirtį

PASKOLŲ VERTĖS POKYČIŲ ATASKAITA

__________________ Nr. __________

(data)

tūkst. Eur

Eil. Nr.	Rizikos grupė	Skolininkų skaičius*	Paskolos	Nebalansiniai įsipareigojimai	Specialieji atidėjiniai	Atidėjiniai nebalansiniams įsipareigojimams	Specialiųjų atidėjinių ir atidėjinių nebalansiniams įsipareigojimams

Paskolos	Lėšos kredito įstaigose	Kitas finansinis turtas	Iš viso (2+3+4)

Paskolos	Lėšos kredito įstaigose	Kitas finansinis turtas	Iš viso (7+8+9)

Pokytis per ataskaitinį laikotarpį (+,-)	Padidėjimas per ataskaitinį laikotarpį (+)	Sumažėjimas per ataskaitinį laikotarpį (-)
1	2	3	4	5	6	7	8	9	10	11	12	13	14
1.	Standartinė
2.	Galimos rizikos
3.	Padidintos rizikos

4.	Didelės rizikos
5.	Labai didelės rizikos
6.	Iš viso

*be garantijų ir laidavimų gavėjų

.............................. (vadovo pareigų pavadinimas)	................... (parašas)	........................... (vardas ir pavardė)

Vyriausiasis buhalteris (buhalteris)	................... (parašas)	........................... (vardas ir pavardė)

......................................……………………..

(vykdytojo vardas ir pavardė, telefonas)

_________________

Formos pakeitimai:

Nr. 03-220, 2014-10-30, paskelbta TAR 2014-11-04, i. k. 2014-15672

Nr. 03-57, 2025-04-03, paskelbta TAR 2025-04-04, i. k. 2025-05972

Pakeitimai:

1.

Lietuvos banko valdyba, Nutarimas

Nr. 03-125, 2013-07-19, Žin., 2013, Nr. 82-4147 (2013-07-27), i. k. 113505ANUTA0003-125

Dėl Lietuvos banko valdybos 2009 m. kovo 26 d. nutarimo Nr. 38 "Dėl Kredito unijų minimalių paskolų vertinimo reikalavimų patvirtinimo" pakeitimo

2.

Lietuvos bankas, Nutarimas

Nr. 03-220, 2014-10-30, paskelbta TAR 2014-11-04, i. k. 2014-15672

Dėl Lietuvos banko valdybos 2009 m. kovo 26 d. nutarimo Nr. 38 „Dėl Kredito unijų paskolų vertinimo taisyklių patvirtinimo“ pakeitimo

3.

Lietuvos bankas, Nutarimas

Nr. 03-22, 2021-02-11, paskelbta TAR 2021-02-11, i. k. 2021-02698

Dėl Lietuvos banko valdybos 2009 m. kovo 26 d. nutarimo Nr. 38 „Dėl Kredito unijų paskolų vertinimo taisyklių patvirtinimo“ pakeitimo

4.

Lietuvos bankas, Nutarimas

Nr. 03-57, 2025-04-03, paskelbta TAR 2025-04-04, i. k. 2025-05972

Dėl Lietuvos banko valdybos 2009 m. kovo 26 d. nutarimo Nr. 38 „Dėl Kredito unijų paskolų vertinimo taisyklių patvirtinimo“ pakeitimo